《游石瓮寺》
宋代·黄庶

飞泉自有迎客意，声到山前入人耳。
泉声引行不知疲，石路硗确折屐齿。
长安睫满车马尘，林岩夜夜来梦寐。
云烟郊原铺古图，心眼开快明如洗。
渭流屈曲成大篆，书破野色为绿纸。
丘墟沉吟古兴废，秋风正入红树起。
折碑断垣卧荆棘，意思纷乱不可理。
穷幽更下苍崖根，把酒坐听潺湲醉。
山花似欲劝苦饮，时散清香入人鼻。
奔走恨不身长游，喜写姓名藏薜荔。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。